Video van 11-jarige plaasseun het SA gaandeVan visvang en perdry tot jag en bakkiebestuur, daar is niks wat die 11-jarige Henk Geyser nie voor kans sien nie. (Foto: Verskaf) Dit is vir die 11-jarige Henk Geyser niks vreemds om ŉ bakkie se band om te ruil nie – hy is immers ŉ plaasseun van Limpopo! Maar ŉ video van dié jong seun wat ondanks die feit dat hy net een hand het binne slegs ŉ paar minute behendig sy ma se bakkie se band ruil, het Suid-Afrikaners gaande. Dié video, wat ŉ week gelede op Facebook geplaas is, is reeds meer as 215 000 keer gekyk en 4500 keer gedeel. “Hy is ŉ regte ou rakkertjie! Hy doen alles self, daar is niks wat iemand anders vir hom hoef te doen nie. En hy wil ook nie hê jy moet goed vir hom doen nie – hy is heeltemal in staat om na homself te kyk,” sê ŉ glimlaggende Juanita Geyser oor haar jongste spruit. Henk is die jongste van vier kinders en met net een hand gebore. Juanita vertel dokters kon nooit regtig met sekerheid sê hoekom nie, maar een van Henk se arms het net nie ten volle ontwikkel nie. Juanita was 32 weke swanger toe sy uitgevind het Henk het net een hand, maar sê dit het hulle as ouers nooit in die minste gepla nie. “Ons het hom van kleins af dieselfde grootgemaak as ons anders drie kinders. En van kleins af het hy alles gedoen wat die res van sy maatjies doen.” ‘n Skermskoot uit die video van Henk Geyser wat die bakkie se band omruil. (Video: Facebook) Juanita vertel behalwe dat Henk sommer blitsig self ŉ band kan omruil, help hy sy pa met die boerdery op die plaas, stoot hy handig kruiwaens vol sand aan en kan hy selfs die bakkie bestuur. Hy is ook ŉ kranige rugbyspeler vir sy laerskool op Naboomspruit en jag gereeld saam met sy pa. “As ek daaroor dink, is daar net een ding wat hy nie self kan doen nie. Hy kan nie self sy veters vasmaak nie. Die res doen hy self!” lag sy. Juanita sê mense was nog altyd verstom oor Henk se ongelooflike ingesteldheid en vasbeslotenheid om ondanks sy gebrek ŉ normale lewe te leef. Die jong seun het selfs verlede jaar by sy skool ŉ Diensbaarheidstoekenning ontvang wat tekenend van sy positiewe uitkyk op die lewe is. Henk Geyser is ‘n regte plaasseun. (Foto: Verskaf) “Ons het van kleins af vir hom gesê hy is spesiaal en dit is net hoe Jesus hom gemaak het. En ek het hom nog nie een dag hoor kla daaroor nie. Hy het homself nog nooit jammer gekry nie,” sê Juanita. Sy sê sy is ook dankbaar vir die wonderlike gemeenskap waarin Henk grootword en dat hy nog nooit by die skool gespot is oor hy anders lyk nie. “Hy het so baie maatjies en sy maatjies is so lief vir hom. Henk is net hulle held,” sê sy. Juanita erken sy is baie trots op Henk se positiewe ingesteldheid en word self daagliks deur hom geïnspireer, maar is ook nederig omdat sy weet dit is danksy die Here se genade dat hy so ŉ positiewe, borrelende kind is. “Dit is lekker om te weet my kind is ŉ inspirasie vir ander, omdat ek graag iets wil teruggee vir ander – hierdie wêreld het dit so nodig. Hy is ŉ ongelooflike kind en net ŉ bewys dat waar daar ŉ wil is, is daar ŉ weg.” En wat sê Henk van al die aandag wat die video hom besorg het? “Hy is baie nederig, maar tog so ŉ bietjie trots op homself!” lag Juanita. “Hy sal maak asof hy nie omgee nie, maar soms as hy so iets doen, sal hy vra: ‘Mamma, maak bietjie daar ŉ video van my toe?’” https://www.facebook.com/juanita.geyser.94/videos/327657527937297/